Regeringen vil lade Center for Cybersikkerhed indsamle personlige oplysninger om offentligt og privatansatte og låne deres identiteter for at opstille ’it-fælder’ for dem. Formålet er at teste de ansattes omgang med password, e-mails fra mistænkelige afsendere og meget andet. Men hvis en medarbejder går i fælden, »vil det i særlige tilfælde kunne få ansættelsesretlige konsekvenser for medarbejderen«.

Det fremgår af bemærkningerne til et omfattende lovforslag om at forbedre forsvaret af Danmark mod cyberspionage og -angreb, som forsvarsminister Claus Hjort Frederiksen (V) vil have vedtaget inden sommerferien.

De nye muligheder for at lokke fejl frem hos medarbejderne vækker bekymring i fagbevægelsen.